Seuntjie kritiek ná ongeluk wat ma eisDie seuntjie is met ‘n helikopter na ‘n hospitaal geneem. (Foto: Wes-Kaapse Verkeerspolisie) ŉ Vrou is dood en ŉ jong seuntjie is in ŉ bedenklike toestand ná ŉ ongeluk op die Vissershokpad, naby Durbanville, vroeg Maandagoggend. Russel Meiring, woordvoerder van ER24, het gesê paramedici asook lede van die Kaapstadse nooddienste was om 07:20 op die toneel en het die voertuie in die middel van die besige pad aangetref. Altesame drie voertuie was in die ongeluk betrokke. Paramedici het ŉ vrou en ŉ seuntjie, wat vermoedelik naastenby sewe jaar oud is, in een van die voertuie aangetref. Hulle was in die motorwrak vasgekeer en albei was in ŉ kritieke toestand. Nooddienswerkers moes spesialistoerusting gebruik om hulle uit die voertuigwrak te bevry. “Die vrou het tydens die reddingspoging ongelukkig aan haar beserings beswyk,” het Meiring gesê. Sy is op die toneel dood verklaar. Die seuntjie is aanvanklik op die toneel behandel en kort daarna met ŉ helikopter na ŉ hospitaal geneem. Die polisie ondersoek die oorsaak van die ongeluk.